《题米元晖墨山》
元代·于立

生来堕尘网，苦为尘网缚。暇日起我早，骑驴出东郭。

城门老人发半垂，问我骑驴何所之？为言欲向山中去，茅屋正在清溪湄。

山中之人面如玉，手把素书跨黄犊。石泉夜煮茯苓香，满屋秋云邀共宿。

绿萝晓月悬松风，缥缈惟闻烟外钟。十年往事一回首，已隔云山千万重。

潦倒狂吟头半白，把卷令人念畴昔。石田瑶草近如何？题诗好寄山中客。

作者简介：南康庐山人，字彦成，号虚白子。博学通古今，善谈笑。不求仕进，以诗酒放浪江湖间。有《会稽外史集》。